Hongkonská burza

Hongkonská burza cenných papierov (formálne The Stock Exchange of Hong Kong Limited, SEHK) patrí k najväčším burzám v Ázii podľa trhovej kapitalizácie a predstavuje je z pilierov postavenia Hongkongu ako medzinárodného finančného centra. Slúži ako hlavná offshore lokalita pre obchodovanie akcií spoločností z pevninskej Číny (typy akcií „H shares“ a „red chips“), ktoré sa deje v regulačnom rámci odlišnom od pevninskej Číny, čím uľahčuje zahraničným investorom  prístup k čínskym firmám. Burza je dcérska spoločnosť skupiny Hong Kong Exchanges and Clearing Limited (HKEX Group) a ponúka obchodovanie s akciami, dlhopismi, derivátmi a burzovo obchodovanými produktmi. Na burze je kótovaných viac než 2 600 firiem. V globálnych rebríčkoch sa hongkonská burza dlhodobo radí medzi popredné trhy podľa trhovej kapitalizácie a objemu kapitálu získaného prostredníctvom IPO (Initial Public Offering, počiatočná ponuka akcií). 

 Dejiny 
Korene Hongkonskej burzy siahajú do konca 19. storočia, keď bola v roku 1891 založená formálna burza, ktorá mala slúžiť rastúcej obchodnej a finančnej komunite v kolónii. V 60. a 70. rokoch 20. storočia vzniklo viacero konkurenčných búrz, napríklad Far East Exchange, Kam Ngan Stock Exchange a Kowloon Stock Exchange, čo viedlo k rozdrobeniu likvidity a nejednotnej regulácii. Obavy o stabilitu trhu a regulačné medzery podnietili tlak na konsolidáciu, ktorý vyústil do vzniku jednotnej Stock Exchange of Hong Kong Limited v roku 1980 a postupného ukončenia obchodovania na starších burzách po zavedení počítačového systému v polovici osemdesiatych rokov. Po globálnom krachu akcií v roku 1987 (čierny pondelok) zreformovala hongkonská vláda správu a infraštruktúru kapitálového trhu, vrátane zriadenia Hong Kong Securities Clearing Company (zúčtovacej spoločnosti pre cenné papiere) a spustenia Central Clearing and Settlement System (CCASS, centrálny klíringový systém) s cieľom znížiť systémové riziko. V roku 2000 vznikla skupina HKEX ako holdingová spoločnosť spojením akciovej burzy, Hong Kong Futures Exchange a príslušných klíringových inštitúcií, čím sa integrovali hotovostné aj derivátové trhy pod jednu strechu.

 Štruktúra 
Z hľadiska štruktúry funguje Hongkonská burza cenných papierov ako plne vlastnená dcérska spoločnosť Hong Kong Exchanges and Clearing Limited, ktorá je sama verejne obchodovanou firmou podliehajúcou dozoru Securities and Futures Commission (SFC, Komisia pre cenné papiere a futures). Burza je členená na viaceré trhy a segmenty, najmä na „Main Board“ pre väčšie, etablované spoločnosti a „Growth Enterprise Market“ (GEM) pre menšie a rýchlejšie rastúce firmy, pričom každý segment má vlastné pravidlá prijatia a zverejňovania informácií. Pravidlá kotácie na burze stanovujú minimálne finančné požiadavky, ako sú ukazovatele zisku, peňažných tokov a trhovej kapitalizácie, spolu s požiadavkami na riadenie spoločností a voľne obchodovateľný podiel, aby sa chránili investori a zachovala kvalita trhu. Do skupinovej štruktúry HKEX patrí aj klíringová infraštruktúra, ktorá zabezpečuje doplnkové služby pre akcie, deriváty a ďalšie produkty. Riadenie HKEX kombinuje predstavenstvo, odborné výbory a interakciu s externými regulátormi, čo odráža jeho dvojitú úlohu komerčného prevádzkovateľa a regulátora.

 Medzinárodná pozícia 
V globálnom kontexte sa Hongkonská burza dlhodobo zaraďuje medzi najväčšie akciové trhy podľa trhovej kapitalizácie, často v prvej desiatke na svete a medzi tromi najväčšími v Ázii popri Šanghaji a Tokiu. Celková trhová kapitalizácia sa v poslednom desaťročí pohybovala v desiatkach biliónov hongkonských dolárov (30 - 47 biliónov HKD, v prepočte asi 3,5 – 5,5 biliónov eur). Burza viackrát patrila medzi najvýznamnejšie miesta pre počiatočné ponuky akcií (IPO) podľa objemu získaného kapitálu a v niektorých rokoch predstihla aj hlavné americké trhy. Z hľadiska šírky produktov a medzinárodného prepojenia súperí HKEX s inými globálnymi finančnými centrami v oblasti derivátov, komodít a cezhraničných obchodných programov. Jej relatívne postavenie sa však v čase mení v závislosti od valuácií firiem, počtu IPO a globálneho rizika na trhoch, ako sú New York, NASDAQ, Šanghaj, Šen-čen či Londýn.

Hongkonská burza udržiava úzke väzby s čínskymi akciovými trhmi, najmä so šanghajskou a šenčenskou burzou, prostredníctvom formalizovaných prepojení a cezhraničných kotácií. Programy Stock Connect, spúšťané od roku 2014, umožňujú zahraničným investorom obchodovať  cez Hongkong vybrané akcie v Šanghaji a Šen-čene, a naopak čínski investori majú prístup k obchodovaniu s vybranými hongkonskými akciami, čo výrazne zvýšilo cezhraničný obrat. Mnohé veľké čínske spoločnosti volia duálne „A+H“ kotácie, pričom A akcie majú na čínskych burzách a H akcie v Hongkongu, čo podporuje cenotvorbu a získavanie kapitálu v onshore aj offshore prostredí. HKEX vlastní aj London Metal Exchange (Londýnska burza kovov), cez ktorú má zastúpenie aj v Európe.

V súčasnosti čelí HKEX výzvam vyplývajúcim z geopolitického napätia, meniacich sa regulačných režimov a konkurencie zo strany čínskych aj iných globálnych búrz, ako aj obavám o firemné riadenie, koncentráciu trhu v niekoľkých technologických a finančných tituloch a politickému vývoju ovplyvňujúcemu vnímanie autonómie Hongkongu. Popri tom existujú významné príležitosti, vrátane rastúceho dopytu po čínskom jüane a po ázijských aktívach, rozširovania prepojení s pevninskou Čínou, rastu technologických a „zelených“ emisií a ambície HKEX pôsobiť ako brána medzi Čínou a medzinárodným kapitálom.

 Najväčšie firmy na Hongkonskej burze podľa trhovej kapitalizácie 
Desať najväčších firiem na Hongkonskej burze podľa trhovej kapitalizácie, k 8. januáru 2026. Hodnoty sú v hongkonských dolároch.
 Tencent: 5,6 bn
 Čínska priemyselná a obchodná banka: 2,9 bn
 Agricultural Bank of China: 2,8 bn
 China Construction Bank: 2,0 bn
 PetroChina: 2,0 bn
 Bank of China: 1,8 bn
 China Mobile: 1,8 bn
 China Life Insurance: 1,4 bn
 CNOOC: 1,0 bn
 Xiaomi: 1,0 bn

 Referencie 

Kategória:Hongkong
Kategória:Ekonomika v Hongkongu